**Èxit dels Premis ACRA en una nova gala de reconeixement al sector de la dependència**

**La 13a edició premia la qualitat i la innovació en el mètode ACP i la recerca realitzada per la doctora Mercè Boada en l’Alzheimer**

**Barcelona 19.11.15 –** Èxit de la 13a edició dels Premis ACRA celebrada ahir al vespre al Palau de Pedralbes davant una nodrida representació de socis, autoritats i representants del sector de la dependència. L’Honorable Vicepresidenta del Govern i consellera de Benestar Social i Família, Neus Munté, va presidir una gala plena de gom a gom en què es van reconèixer públicament les millors iniciatives per la millora de la qualitat i la innovació en la dependència. La doctora Mercè Boada va rebre el premi a la millor trajectòria professional per la recerca realitzada al llarg de tots aquests anys en la malaltia de l’Alzheimer i altres demències.

La presidenta d’ACRA, Cinta Pascual, va defensar els representants d’un sector que és “estratègic, imprescindible i necessari per vertebrar el país”, a més de destacar les actuacions realitzades per ACRA durant el 2015 per garantir la sostenibilitat de la dependència a Catalunya. La vicepresidenta Munté va reconèixer les dificultats per les que ha passat el sector i va subratllar la dimensió d’uns premis que “representen una millora de la qualitat, de la formació, de l’ocupació i de l’atenció professional”.

L’Atenció Centrada en la Persona (ACP) va protagonitzar la gala atès que els premis en qualitat i innovació van anar a parar a treballs en què aquest mètode ha transformat la vida diària dels centres. La Fundació Matia Fundazioa – Matia Instituto Gerontológico va guanyar el premi a la innovació gràcies a una avaluació realitzada en nou centres residencials per mesurar els efectes de les intervencions associades al model ACP. L’entitat Sumar Empresa d’Acció Social va rebre el reconeixement en qualitat per *Un model de gestió de centres de gent gran centrat en la persona*, resumit en l’encertat “envellir tal i com s’ha viscut”, una reflexió professional molt humana al voltant de l’atenció a la dependència. L’accèssit a la qualitat va anar a parar a la Fundació Germans Aymar i Puig per un treball al voltant d’un nou model de recursos humans vinculat a l’ACP.

Un dels moments àlgids de la gala conduïda per la periodista Agnès Marquès va ser el guardó a la millor trajectòria professional per la doctora Mercè Boada. El jurat va reconèixer una àmplia carrera dedicada a la recerca i a exercir una medicina de llarg recorregut, amb malalties que no encara no tenen una cura, però d’una importància cabdal atès el progressiu envelliment de la societat. “La sanitat no és un pou sense fons; és un pou de riquesa”, va explicar la doctora Boada en un discurs emocionant i de defensa de la sanitat del nostre país.

ACRA, l’Associació Catalana de Recursos Assistencials, és una organització empresarial que agrupa el 70% de les entitats de recursos assistencials (residències, centres de dia, servei d’ajuda a domicili, centres sociosanitaris i teleassistència) per a gent gran a tot Catalunya. En total compta amb 432 entitats associades, que representen prop de mil serveis i 37.000 places que donen feina a uns 26.800 treballadors de manera directa i més de 10.000 de manera indirecta.

Per a més informació contacteu amb el departament de comunicació d’ACRA (Antoni Vidal)

comunicacio@acra.cat - 93 414 24 12 // 699 300 714